Riis Skov
Riis Skov er en skov mellem Aarhus og forstadskvarteret Risskov ud mod Aarhus Bugt; omkring 80 ha. Riis Skov var fra midten af 1800-tallet en lystskov for borgerne i Aarhus, med Pavillonen (nuværende vandrerhjem), Salonen (nuværende Sjette Frederiks Kro) og et traktørsted ved Ferdinands Plads.
Skoven har i dag afmærkede motionsstier og er kendt for en tæt bevoksning af ramsløg i skovbunden. Blandt træerne dominerer bøgen.
Ud for Sjette Frederiks Kro ligger Den Permanente Badeanstalt, og mellem disse to og langs kysten finder man Grenaabanens spor og en cykelsti, som forbinder Aarhus med Risskov.